U-I-22/91
Natisni
Opravilna št.:
U-I-22/91
Datum odločitve:
14. 11. 1991
ECLI:
ECLI:SI:USRS:1991:U.I.22.91
Akt:
Odlok Občinske skupščine Jesenice o ureditvi odvajanja odpadnih in padavinskih voda ter čiščenje greznic na območju občine Jesenice (Ur. list RS, št. 2/91 in 23/91), 3., 19., 20. in 31. čl.
Izrek:
Postopek za oceno ustavnosti in zakonitosti izpodbijanih določb 3., 19. in 20. člena odloka se ustavi v delu, v katerem se te določbe nanašajo na odvajanje padavinskih voda, na zagotavljanje njihove količine ter na plačilo v zvezi z njihovim odvajanjem in ustavi se postopek za oceno ustavnosti in zakonitosti 31. člena obravnavanega odloka.
Evidenčni stavek:
Med postopkom za oceno ustavnosti in zakonitosti je občinska skupščina sprejela odlok, s katerim je črtala vse določbe, ki so se v odloku nanašale na padavinske vode. S tem je odpravila neustavnost in nezakonitost, zaradi katere je bil postopek pred ustavnim sodiščem začet, posledice neustavnosti in nezakonitosti izpodbijanega 31. člena niso nastopile.
Geslo:
Pooblastilo občinske skupščine za predpisovanje obvezne uporabe in plačila komunalnih storitev in proizvodov (odvajanje in čiščenje odpadnih voda ter padavinskih voda).

Plačevanje prispevka za odvajanje padavinskih voda.

Razširitev pobude na lastno iniciativo ustavnega sodišča.
Pravna podlaga:
Zakon o postopku pred Ustavnim sodiščem SR Slovenije (ZUSS), 22., 4. al. 2. odst. 25. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Dragan Kramer, Ljubljana
Datum vloge:
11. 3. 1991
Vrsta odločitve:
sklep
Vrsta rešitve:
ustavitev
Dokument:
US15349
U-I-22/91 - 14
14/11-1991
S K L E P
Ustavno sodišče je v postopku, začetem na pobudo Dragana Kramerja iz Ljubljane, za oceno ustavnosti in zakonitosti odloka o ureditvi odvajanja odpadnih in padavinskih voda ter čiščenju greznic na območju občine Jesenice na seji dne 14/11-1991
s k l e n i l o :
Postopek za oceno ustavnosti in zakonitosti 3., 19. in 20. člena odloka o ureditvi odvajanja odpadnih in padavinskih voda ter čiščenju greznic na območju občine Jesenice (Uradni list RS, št. 2/91 in 23/91) v delu, v katerem se te določbe nanašajo na odvajanje padavinskih voda, na ugotavljanje njihove količine ter na plačilo v zvezi z njihovim odvajanjem, in za oceno ustavnosti in zakonitosti 31. člena navedenega odloka, se ustavi.
O b r a z l o ž i t e v
Ustavno sodišče je s sklepom št. U-I-22/91 dne 11/7-1991 delno sprejelo pobudo občana in začelo postopek za oceno ustavnosti in zakonitosti 3., 19. in 20. člena v izreku tega sklepa navedenega odloka v delu, v katerem se te določbe nanašajo na odvajanje padavinskih voda, na ugotavljanje njihove količine ter na plačilo v zvezi z njihovim odvajanjem. Ustavno sodišče pa je samo začelo postopek za oceno ustavnosti in zakonitosti 31. člena istega odloka. Med postopkom za oceno ustavnosti in zakonitosti je Skupščina občine Jesenice sprejela odlok o spremembah odloka o ureditvi odvajanja odpadnih in padavinskih voda ter čiščenju greznic na območju občine Jesenice, s katerim je črtala vse določbe, ki so se v odloku nanašale na padavinske vode. V celoti je črtala tudi 31. člen. S tem je skupščina občine odpravila neustavnost in nezakonitost, zaradi katere je bil postopek pri ustavnem sodišču začet. Glede na to, da je bila uporaba določb o ugotavljanju količine in obračunu padavinskih voda z 31. členom odložena do 1/1-1996, posledice neustavnosti in nezakonitosti niso nastopile.
Po teh ugotovitvah je ustavno sodišče na podlagi 22. člena in 4. alinee drugega odstavka 25. člena zakona o postopku pred Ustavnim sodiščem SR Slovenije (Uradni list SRS, št. 39/74 in 28/76) sklenilo, kot je razvidno iz izreka tega sklepa.
P r e d s e d n i k
dr. Peter Jambrek